Source: https://www.majetokstatu.sk/sk/faq.html?print=1
Timestamp: 2019-09-16 20:31:10+00:00

Document:
Často kladené otázky | Centrálna evidencia majetku
Zverejňuje sa v CEM všetok nehnuteľný majetok Slovenskej republiky?
V CEM sa zverejňuje iba nehnuteľný majetok štátu využívaný vo verejnoprospešnej a nepodnikateľskej sfére. Ide o majetok štátu v správe správcov majetku štátu (ďalej len „správca“), t. j. štátnych rozpočtových organizácií, štátnych príspevkových organizácií, štátnych fondov, právnických osôb zriadených osobitnými zákonmi, ak na základe zákona spravujú majetok štátu (napr. Slovenský pozemkový fond), ako aj štátnych orgánov bez právnej subjektivity, ak na základe právnych predpisov spravujú majetok štátu (napr. okresné úrady v sídle kraja).
Nezverejňujú sa
a) líniové stavby štátu a pozemky štátu zastavané líniovými stavbami,
b) nehnuteľný majetok štátu, ktorý slúži na plnenie úloh na úseku ochrany ústavného zriadenia, vnútorného poriadku, bezpečnosti štátu alebo obrany štátu a na úseku ochrany utajovaných skutočností podľa osobitného predpisu,
c) nehnuteľný majetok štátu, ktorý je užívaný správcom v zahraničí a slúži výlučne pre potreby ubytovania zamestnancov zastupiteľských úradov Slovenskej republiky.
Predmetom zverejnenia nie je taktiež nehnuteľný majetok štátu, ktorý bol z CEM správcom vyradený (napr. z dôvodu predaja, zámeny).
Bližšie údaje získate na stránke CEM v záložke „O registri“
Prečo sa v CEM zverejňuje majetok iných vlastníkov a v akom rozsahu?
Povinnosť evidovať nehnuteľný majetok vo vlastníctve iných vlastníkov v CEM vyplýva z § 3c zákona č. 278/1993 Z. z. o správe majetku štátu v znení neskorších predpisov. Vytvorením databázy majetku štátu a databázy majetku iných vlastníkov v užívaní správcov, štát získa komplexný prehľad nehnuteľného majetku, ktorý sa využíva na plnenie jednotlivých funkcií štátu. To umožní prehodnotiť potrebu konkrétneho majetku vo vlastníctve štátu, resp. prehodnotiť nevyhnutnosť užívania majetku vo vlastníctve iných vlastníkov. Snahou je zabrániť tomu, aby štát bol zaťažený výdavkami na prebytočný majetok štátu a súčasne zabrániť, aby štát platil za užívanie majetku vo vlastníctve iného vlastníka, hoci má nevyužitý iný vhodný vlastný majetok.
V CEM sa zverejňujú tieto informácie o majetku iných vlastníkov, ktoré užíva štátna rozpočtová organizácia, štátna príspevková organizácia alebo štátny fond:
identifikačné údaje bytových budov, nebytových budov, bytov, nebytových priestorov a pozemkov v rozsahu údajov vedených v katastri nehnuteľností, ak ide o nehnuteľnosť zapísanú v katastri nehnuteľností,
celková výmera (v m2) užívanej plochy podľa údajov uvedených v zmluve,
označenie vlastníka, pričom fyzické osoby sa v záujme ochrany osobných údajov označujú len v rozsahu meno, priezvisko a názov obce, v ktorej má vlastník – fyzická osoba bydlisko.
Prečo sú v detaile stavby vo vlastníctve Slovenskej republiky jej priestory rozdelené na štyri druhy?
Slovenská republika vlastní veľké množstvo rozmanitých druhov stavieb, ktorých priestory sú využívané na rozličné účely, pričom tieto priestory nie sú evidované v katastri nehnuteľnosti ako samostatný predmet vlastníctva. Z dôvodu lepšej prehľadnosti o voľnom a užívanom majetku štátu sa priestory v stavbe rozdelili na:
byty, ktoré nie sú evidované v katastri nehnuteľností,
miestnosti určené na bývanie, napr. v stavbách slúžiacich ako ubytovne, domovy dôchodcov, internáty, prípadne aj v administratívnych budovách,
nebytové priestory, ktoré sa využívajú v súlade s účelom stavby, napr. kancelária v administratívnej budove,
nebytové priestory využívané na podporné činnosti, ktoré majú len doplnkovú funkciu k hlavnej funkcii stavby, napr. garáž, jedáleň, sklad, a pod. v administratívnej budove.
Predmetom evidencie nie sú
spoločné priestory stavby, napr. chodba, WC, vestibul, a pod.
užívacie vzťahy viaznuce na spoločných priestoroch stavby.
Aký je rozdiel medzi bytom, ktorý je evidovaný samostatne a bytom, ktorý je evidovaný ako súčasť stavby?
Rozhodujúcim kritériom pre zaradenie bytu do evidencie v CEM je, či byt je samostatne evidovaný na liste vlastníctva. Ak je byt samostatne evidovaný na liste vlastníctva, potom je evidovaný ako samostatná nehnuteľnosť. Pokiaľ je byt súčasťou stavby a na liste vlastníctva je evidovaná iba budova (nie byt samotný), potom je takýto byt evidovaný ako súčasť stavby.
Prečo je jedna nehnuteľnosť vo vlastníctve Slovenskej republiky evidovaná v CEM dvakrát?
Táto situácia môže nastať:
ak stavba (bytová alebo nebytová budova) je v spoluspráve viacerých správcov. Potom je stavba evidovaná s príslušným správcom a podielom toľkokrát, koľko je správcov;
z dôvodu zákonnej lehoty 30 dní, ktoré majú správcovia na aktualizáciu údajov v CEM môže pri prevode správy majetku štátu nastať situácia, že nehnuteľnosť je duplicitne (dočasne) evidovaná odovzdávajúcim správcom aj preberajúcim správcom.
Je možné v CEM vyhľadávať aj majetok nachádzajúci sa v inom štáte ako v Slovenskej republike?
V CEM je evidovaný aj majetok, ktorý sa nachádza mimo územia SR. Pre vyhľadávanie je potrebné zadať štát, príp. mesto, v ktorom chcete daný majetok vyhľadať. Môže ísť o majetok štátu, ako aj majetok vo vlastníctve iných vlastníkov v užívaní štátnej rozpočtovej organizácie, štátnej príspevkovej organizácie alebo štátneho fondu.
V prechodnom období od 1. 1. 2016 do 31. 12. 2016 prebiehalo nahrávanie údajov o povinne zverejňovanom nehnuteľnom majetku správcami. Zverejňované sú len údaje, ktoré boli správcami nahrané v rozsahu všetkých povinných polí.
Správcovia majú povinnosť v CEM aktualizovať údaje najneskôr do 30 dní od každej zmeny podliehajúcej evidencii v CEM.
Portál www.majetokstatu.sk je aktualizovaný jedenkrát denne a obsahuje evidovaný majetok v CEM platný ku koncu predchádzajúceho dňa.
Evidované údaje majú informatívny charakter. Za správnosť zverejnených údajov zodpovedajú jednotliví správcovia. V prípade akýchkoľvek otázok kontaktujte konkrétneho správcu, ktorý dotknutý majetok eviduje v CEM.
Kto kontroluje, či sú údaje v CEM aktualizované?
Ministerstvo financií Slovenskej republiky a Úrad vládneho auditu vykonávajú podľa § 14a zákona NR SR č. 278/1993 Z. z. o správe majetku štátu v znení neskorších predpisov vládny audit dodržiavania ustanovení tohto zákona a osobitných predpisov pri správe majetku štátu, vrátane plnenia povinností pri evidencii majetku štátu alebo majetku vo vlastníctve iných vlastníkov v CEM.
Akým spôsobom môžu správcovia požiadať o založenie prístupu používateľa do IS CEM?
Správcovia si môžu stiahnuť aktuálny formulár pre žiadosť o založenie prístupu používateľa do IS CEM na stránke CPU podpory: http://www.cpu.datacentrum.sk/dokumenty-a-postupy/dokumenty-na-stiahnutie-6d.html
Kde môžem získať prehľad o motorových vozidlách vo vlastníctve Ministerstva vnútra Slovenskej republiky?
Ministerstvo vnútra Slovenskej republiky ako každá štátna rozpočtová organizácia (vrátane štátnej príspevkovej organizácie a štátneho fondu) nemá vlastný majetok, ale spravuje výlučne majetok Slovenskej republiky.
Slovenská republika nevedie jednotnú databázu motorových vozidiel. Jednotliví správcovia o tomto majetku štátu vedú len (neverejnú) účtovnú evidenciu.
Motorové vozidlá, ktoré štát ponúka na predaj, však môžete vidieť na webovej stránke https://www.ropk.sk/hnutelny-majetok, ak ich obstarávacia cena alebo reprodukčná obstarávacia cena je vyššia ako 10 000 eur a od dátumu ich prvého uvedenia do prevádzky (resp. od roku výroby) neuplynulo viac ako päť rokov. Na tejto stránke sa ponúka aj iný vymedzený hnuteľný majetok štátu uvedený v § 8f ods. 1 zákona NR SR č. 278/1993 Z. z. o správe majetku štátu v znení neskorších predpisov.
Koho mám kontaktovať, ak potrebujem bližšie informácie o CEM ?
Vo veciach týkajúcich sa konkrétneho nehnuteľného majetku štátu alebo nehnuteľného majetku vo vlastníctve inej osoby kontaktujte priamo organizáciu, ktorá je jeho správcom alebo užívateľom.
V technických veciach týkajúcich sa prevádzky CEM kontaktujte DataCentrum, a to buď písomnou žiadosťou adresovanou na DataCentrum – CPU, Cintorínska 5, 814 88 Bratislava, prípadne telefonicky na tel. čísle 00421 2 57880056, 00421 850 123 344 (za hovory vám Slovak Telecom, a.s. bude účtovať poplatok v cene miestneho hovoru), faxom: 00421 2 5292 3871 alebo emailom: cpu@datacentrum.sk.
Vo veciach všeobecných zásad správy majetku štátu v nepodnikateľskej a verejnoprospešnej sfére, vrátane podmienok centrálneho evidovania nehnuteľného majetku štátu alebo nehnuteľného majetku iných vlastníkov, kontaktujte Ministerstvo financií Slovenskej republiky, odbor majetkovoprávny, Štefanovičova 5, 817 82 Bratislava, prípadne telefonicky na tel. čísle: 00421 2 59 58 3439, faxom: 00421 2 5958 3055 alebo emailom: majetkovopravny.sekretariat@mfsr.sk.
Kto eviduje majetok v CEM ?
Právny rámec pre evidenciu majetku v CEM predstavuje zákon NR SR č. 278/1993 Z. z. o správe majetku štátu v znení neskorších predpisov, ktorý uložil správcom povinnosť zaevidovať v CEM do 31.12.2016 nehnuteľný majetok v ich správe alebo v užívaní. Podľa tohto zákona je správcom:
štátna rozpočtová organizácia a štátna príspevková organizácia,
štátny fond,
právnická osoba zriadená osobitným zákonom, ak na základe zákona spravuje majetok štátu (napr. Slovenský pozemkový fond, Matica slovenská a pod.),
štátny orgán bez právnej subjektivity, ak podľa tohto zákona alebo osobitného predpisu spravuje majetok štátu; práva a povinnosti správcu vykonáva len v rozsahu ustanovenom týmto zákonom alebo osobitným predpisom.
Do akej karty v CEM (kde) sa evidujú miestnosti, ktoré má správca v nájme/výpožičke od cudzieho vlastníka ?
Je potrebné vychádzať z evidencie v katastri nehnuteľností a nie zmluvy o prenájme / výpožičke. Ak je majetok iného vlastníka evidovaný v katastri nehnuteľností ako stavba, použije sa karta stavba (iný vlastník). Ak je majetok iného vlastníka evidovaný v katastri nehnuteľností ako nebytový priestor, napr. nebytový priestor č. 3 na prízemí vo vchode č. 2, použije sa karta nebytový priestor.
Zrátavajú sa výmery všetkých miestností, ktoré má správca v nájme/výpožičke od cudzieho vlastníka ?
V CEM sa vychádza z údajov uvedených v zmluve, teda uvádza sa celková výmera priestorov, ktoré sú predmetom užívania, vrátane chodieb, WC a pod.
Eviduje sa v CEM majetok vo vlastníctve Slovenskej republiky (majetok štátu) v správe iného správcu, ktorý naša organizácia má v nájme/výpožičke ?
Nie. Podľa zákona NR SR č. 278/1993 Z. z. o správe majetku štátu v znení neskorších predpisov má každý správca povinnosť evidovať majetok štátu vo svojej správe, preto evidenciu majetku štátu v CEM zabezpečuje tento správca. Vašu organizáciu vyznačí správca v CEM ako užívateľa v tabuľke "Prehľad o užívaní majetku inými osobami".
Eviduje sa v CEM aj majetok vo vlastníctve Slovenskej republiky (majetok štátu) v správe štátneho podniku alebo Železníc SR, ktorý naša organizácia má v nájme/výpožičke ?
Áno. Štátne podniky (ŽSR) nie sú správcami majetku štátu podľa zákona NR SR č. 278/1993 Z. z. o správe majetku štátu v znení neskorších predpisov, preto nemajú povinnosť evidovať v CEM majetok štátu v ich správe. Z dôvodu prehľadu o nevyhnutnom rozsahu nehnuteľného majetku pre potreby štátnych rozpočtových organizácií, štátnych príspevkových organizácií alebo štátnych fondov, takýto majetok štátu sa eviduje v CEM. Hoci vlastníkom majetku v správe štátnych podnikov je Slovenská republika, na účely evidencie sa použije karta stavba (iný vlastník), karta byt (iný vlastník), karta nebytový priestor (iný vlastník) alebo karta pozemok (iný vlastník).
Ako sa eviduje majetok štátu ?
V CEM sa evidujú stavby (bytové budovy, nebytové budovy), byty, nebytové priestory a pozemky, a to každý majetok štátu na samostatnej karte (karta stavba, karta byt, karta nebytový priestor a karta pozemok). Vychádza sa z evidencie nehnuteľnosti v katastri nehnuteľností, výnimky sú upravené v Používateľskej príručke pre správcov majetku štátu, zverejnenej na portáli CEM (neverejná časť). Zistené chyby v katastri nehnuteľností je potrebné bez zbytočného odkladu opraviť v katastri nehnuteľností a potom vykonať opravu aj v CEM.
Ak nie je v katastri nehnuteľností uvedená ako vlastník Slovenská republika, ale iba správca majetku štátu (napr. Úrad verejného zdravotníctva so sídlom vo ...), prípadne zápis v katastri nehnuteľností znie spoločne v prospech vlastníka a správcu (napr. SR - Úrad verejného zdravotníctva so sídlom vo ...), je potrebné iniciovať opravu údajov v katastri nehnuteľností. Správny zápis na liste vlastníctva v časti účastník právneho vzťahu: VLASTNÍK je „Slovenská republika“ a v časti účastník právneho vzťahu: SPRÁVCA je „Úrad verejného zdravotníctva so sídlom vo ...“. Pri vypĺňaní údajov v CEM sa nebude teda vychádzať zo zápisu v katastri nehnuteľností, ale bude sa vychádzať zo skutočnosti, že je to majetok štátu podľa § 2 ods. 2 zákona č. 278/1993 Z. z. o správe majetku štátu v znení neskorších predpisov.
Pri akých nedostatkoch je potrebné iniciovať opravu údajov v katastri nehnuteľností ?
Ide najmä o tieto nedostatky v katastri nehnuteľností:
nesprávny zápis vlastníka - keďže každá štátna rozpočtová organizácia, štátna príspevková organizácia, štátny fond a preddavková organizácia štátnej rozpočtovej organizácie nadobúdajú majetok výlučne do vlastníctva Slovenskej republiky (§ 2 ods. 2 zákona č. 278/1993 Z. z. o správe majetku štátu v znení neskorších predpisov), zápis v katastri musí na liste vlastníctva v časti účastník právneho vzťahu: VLASTNÍK znieť v prospech „Slovenská republika“ a označenie správcu musí byť v časti účastník právneho vzťahu: SPRÁVCA
chýbajúce IČO každého správcu na liste vlastníctva
chýbajúci číselný identifikátor na liste vlastníctva- len v prípade okresných úradov v sídle kraja (príp. aj iných preddavkových organizácií štátnej rozpočtovej organizácie)
Tieto nedostatky je potrebné bez zbytočného odkladu odstrániť ! Postup konania voči orgánom na úseku katastra ustanovuje zákon č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov (§ 59).
Eviduje sa komín (rampa, trafostanica, ...) vo vlastníctve štátu ?
Rozhodujúca je evidencia v katastri nehnuteľností. Ak je komín (rampa ...) predmetom evidencie v katastri nehnuteľností, eviduje sa aj v CEM. Je však potrebné prešetriť, či ide o nebytovú budovu podľa § 43c zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. Ak ide o nebytovú budovu, zápis v katastri nehnuteľností a v CEM je správny. Ak nejde o nebytovú budovu, je potrebné zvážiť výmaz tejto „budovy“ v katastri nehnuteľností a po výmaze z katastra nehnuteľností je potrebné vykonať výmaz aj z CEM.
Aké priestory sa evidujú na karte stavba (vlastník SR) ?
Predmetom evidencie v CEM sú len miestnosti využiteľné s účelom stavby, teda nie spoločné priestory (napr. chodby, schodištia), strecha, steny budovy, a ani miestnosti, ktoré vzhľadom napr. na ich veľkosť, nie sú využiteľné v súlade s účelom stavby (napr. pivničné kobky, WC).
Akým spôsobom sa evidujú miestnosti na karte stavba (vlastník SR) a ako je to s evidenciou priestorov v rodinnom dome ?
Na karte stavba (vlastník SR) sa ponúkajú 4 typy miestnosti, a to
nebytový priestor – miestnosť (nie je predmetom evidencie v katastri nehnuteľností)
nebytový priestor na podporné činnosti – miestnosť (nie je predmetom evidencie v katastri nehnuteľností)
byt (nie je predmetom evidencie v katastri nehnuteľností)
miestnosť určená na bývanie
Pri rozdelení stavby do jednotlivých vyššie vymenovaných priestorov sa vychádza zo stavebnotechnickej dokumentácie, t. j. pri určení ich využiteľnosti, označení číslami, výmery a čísla poschodia. Ak stavebnotechnická dokumentácia chýba alebo je neaktuálna, vychádza sa z aktuálneho stavu.
Číslovanie priestoru v stavbe musí zabrániť zámene s iným priestorom. Ak sa reálne označenie priestoru nezhoduje s číslom priestoru uvedeným v stavebnotechnickej dokumentácii, správca musí rozhodnúť, či bude priestory označovať podľa reálneho stavu alebo podľa stavebnotechnickej dokumentácie. Všeobecne platí, že v rovnakých prípadoch je potrebné postupovať rovnako.
V rodinných domov vo vlastníctve štátu (budovy, ktoré podľa § 43b ods. 3 stavebného zákona majú najviac tri byty), sa evidujú iba byty, teda nie miestnosti určené na bývanie, či iné nebytové priestory (miestnosti). Ak je rodinný dom v katastri nehnuteľností rozdelený na jednotlivé byty, tieto sa evidujú cez kartu byt (teda nie cez kartu stavba), a to toľkokrát, koľko bytov je v tomto rodinnom dome.
Ako postupovať pri vypĺňaní tabuľky Priestory mimo evidencie katastra nehnuteľností na karte stavba (vlastník SR) pri vypísaní riadkov - celková podlahová plocha v m2 a podlahová plocha v užívaní správcu v m2, podlahová plocha v užívaní iných osôb a nevyužitá plocha ?
Kancelária č. 1 (výmera 20 m2, plne využívaná správcom)
Pri vypĺňaní prvej tabuľky Priestory mimo evidencie katastra nehnuteľností správca uvedie:
celková podlahová plocha v m2: 20 m2
podlahová plocha v užívaní správcu v m2: 20 m2 (pretože je užívaná správcom)
Po vyplnení ďalších požadovaných informácií a odkliku „Pridať/Upraviť“, správca nemusí nič viac robiť, pretože systém sám vygeneruje, že:
podlahová plocha v užívaní iných osôb: 0 m2
nevyužitá plocha: 0 m2
Kancelária č. 2 (výmera 20 m2, v nájme do 31. 12. 2018)
podlahová plocha v užívaní správcu v m2: 0 m2 (pretože nie je užívaná správcom)
Po vyplnení ďalších požadovaných informácií a odkliku „Pridať/Upraviť“, správca začne vypĺňať druhú tabuľku "Prehľad o užívaní majetku štátu inými osobami", kde systém zeleným príznakom zvýrazní kanceláriu č. 2 (a súčasne všetky miestnosti, kde v prvej tabuľke v riadku podlahová plocha v užívaní správcu v m2 uviedol menšiu výmeru, než je celková výmera miestnosti). Keď správca vyplní všetky požadované riadky v tejto tabuľke (napr. názov zmluvy, plánované ukončenie užívania), systém sám vygeneruje, že:
podlahová plocha v užívaní iných osôb: 20 m2
Kancelária č. 3 (výmera 20 m2, prázdna)
Pri vypĺňaní prvej tabuľky Priestory mimo evidencie katastra nehnuteľností správca uvedie nasledovné:
Po vyplnení ďalších požadovaných informácií a odkliku „Pridať/Upraviť“, správca nevypĺňa druhú tabuľku "Prehľad o užívaní majetku štátu inými osobami", pretože miestnosť nie je nikým využívaná. Systém sám vygeneruje, že:
nevyužitá plocha: 20 m2
Ako sa eviduje miestnosť v rekonštrukcii na karte stavba (vlastník SR) ?
podlahová plocha v užívaní správcu v m2: 20 m2 (hoci prebieha rekonštrukcia).
Odkedy plynie 30 dňová lehota na zmenu údajov v CEM ?
Lehota sa začína od zmeny každej skutočnosti, ktorá je evidovaná v CEM, napr. od vydania rozhodnutia o dočasnej prebytočnosti majetku štátu alebo rozhodnutia o prebytočnosti majetku, od účinnosti zmluvy alebo jej dodatku, ktorý sa týka evidovanej skutočnosti, od ukončenia zmluvy, od zmeny identifikačných údajoch užívateľa, od prevodu vlastníckeho práva alebo prevodu správy.
Ako sa zaeviduje ukončenie užívacieho vzťahu v CEM na karte stavba (vlastník SR) ?
Príklad č. 1 - priestor je po ukončení užívacieho vzťahu naďalej správcom nevyužívaný (príp. už má uzavretý aj nový užívací vzťah k danému priestoru)
Ak správca správne vyplnil pole Plánované ukončenie užívania alebo pole Predčasné ukončenie užívania, systém v deň nasledujúci po určenom dni konca užívacieho vzťahu (napr. 13. 3. 2018, ak nájomná zmluva skončila 12. 3. 2018) vygeneruje, že ide o nevyužitú podlahovú plochu. Túto skutočnosť možno vidieť v prvej tabuľke Priestory mimo evidencie katastra nehnuteľností.
Z druhej tabuľky "Prehľad o užívaní inými osobami" odporúčame cez tlačidlo Odobrať odstrániť odkaz na zmluvu, ktorá zanikla uplynutím času. Odobratie zmluvy nie je nutné v prípade, ak si chce správca evidovať históriu zaevidovaných zmlúv v CEM. Ak však správca ide prenechať všetky dotknuté priestory, resp. ich časť, do užívania inej osoby (prípadne tej istej), v takom prípade je tiež možné využiť existujúce dáta o zmluvnom vzťahu a len aktualizovať údaje, ktoré sa menia, napr. názov zmluvy, začiatok užívacieho vzťahu, dátum plánovaného ukončenia a pod.
Príklad č. 2 – uvoľnený priestor začne správca sám využívať
Ak správca správne vyznačil riadok Plánované ukončenie užívania alebo riadok Predčasné ukončenie užívania, systém sám v deň nasledujúci po určenom dni konca užívacieho vzťahu (napr. 13. 3. 2018, ak nájomná zmluva skončila 12. 3. 2018) vygeneruje, že ide o nevyužitú podlahovú plochu. Túto skutočnosť možno vidieť v prvej tabuľke Priestory mimo evidencie katastra nehnuteľností.
V ďalšom kroku správca v prvej tabuľke Priestory mimo evidencie katastra nehnuteľností pri konkrétnom priestore vyznačí nový údaj o veľkosti výmery podlahovej plochy v užívaní správcu, čiže namiesto 0 m2, resp. výmery, ktorá je menšia ako je celková výmera daného priestoru, doplní údaj o výmere, v akej bude priestor sám reálne užívať. Z druhej tabuľky "Prehľad o užívaní majetku štátu inými osobami" odporúčame z dôvodu prehľadnosti odobrať odkaz na zmluvu, ktorá zanikla uplynutím času. Odobratie zmluvy nie je nutné v prípade, ak si chce správca evidovať históriu zaevidovaných zmlúv v CEM.
Správca prenajíma pozemok len na obdobie letných mesiacov. Ako je potrebné takýto stav zaevidovať v CEM ?
Pri evidovaní užívacieho vzťahu je potrebné vychádzať zo skutočného stavu. V prípade, že nejde o krátkodobý užívací vzťah založený zmluvou o krátkodobom nájme, správca je povinný danú skutočnosť zaevidovať v CEM do 30 dní od účinnosti zmluvy, pričom pri vypĺňaní postupuje obdobne ako pri otázke č. 10) Kancelária č. 2.
Stavba je v správe viacerých správcov, každý z nich má v užívaní rôzne podlažia. Ako je potrebné zaevidovať počet podlaží takejto stavby v CEM ?
Ak je stavba v podielovej správe viacerých správcov (príp. v podielovom spoluvlastníctve viacerých spoluvlastníkov), každý správca uvedie skutočný počet podlaží stavby podľa stavebnotechnickej dokumentácie. Čo sa týka priestorov, vypĺňa správca len tie priestory a údaje o tých, ktoré na základe dohody s inými podielovými správcami (príp. s inými spoluvlastníkmi) má užívať, a to v tabuľke Priestory mimo evidencie katastra nehnuteľností.

References: § 3
 § 14
 § 8
 § 2
 § 43
 § 43